钦定古今图书集成/明伦汇编/官常典/第391卷 > 晋
## 钦定古今图书集成/明伦汇编/官常典/第391卷 > 晋

晋承魏，以侍中常侍、给事中、侍郎，皆备顾问应对，而
谏诤仍专属“侍中、常侍。”

按《晋书职官志》“侍中。案黄帝时，风后为侍中，于周为
常伯之任。秦取古名置侍中，汉因之。秦汉俱无定员，
以功高者一人为仆射。魏晋以来置四人，别加官者
则非数。掌傧赞威仪。大驾出，则次直侍中护驾，正直
侍中负玺陪乘，不带剑，馀皆骑从。御登殿，与散骑常
侍对扶，侍中居左，常侍居右，备切问近对，拾遗补阙。”
及江左哀帝兴宁四年，桓温奏省二人，后复旧。
给事黄门侍郎，秦官也，汉已后并因之，与侍中俱管
门下众事，无员。及晋置员四人。

散骑常侍，秦官也。秦置散骑，又置中常侍。散骑骑从
乘舆车后，中常侍得入禁中，皆无员，亦以为加官。汉
东京初省散骑，而中常侍用宦者。魏文帝黄初初，置
散骑，合之于中司，掌规谏，不典事，貂珰插，右骑散从。
至晋不改。及元康中，惠帝始以宦者董猛为中常侍，
后遂止，常为显职。

给事中，秦官也。所加或大夫、博士、议郎，掌顾问应对，
位次中常侍。汉因之。及汉东京省，魏世复置，至晋不
改，在散骑常侍下、给事黄门侍郎上，无员。

“通直散骑常侍”，案魏末散骑常侍又有在员外者，泰
始十年，武帝使二人与散骑常侍通员直，故谓之“通
直散骑常侍。”江左置四人。

员外散骑常侍，魏末置，无员。

散骑侍郎四人，魏初与散骑常侍同置。自魏至晋，散
骑常侍、侍郎与侍中、黄门侍郎共平尚书奏事，江左
乃罢。

通直散骑侍郎四人。初，武帝置员外散骑侍郎，及太
兴元年，元帝使二人与散骑侍郎通员直，故谓之“通
直散骑侍郎”，后增为四人。

员外散骑侍郎，武帝置，无员。

### 武帝泰始元年冬十二月诏开直言之路置谏官以掌之

按：《晋书武帝本纪》云云。

泰始二年诏“择侍中常侍能正色直言者。又诏谏官
上书详加评议。”

按《晋书武帝本纪》，泰始二年“春二月庚午，诏曰：‘古者
百官官箴王阙，然保氏特以谏诤为职。今之侍中、常
侍实处此位，择其能正色弼违，匡救不逮者，以兼此
选。秋九月乙未，散骑常侍皇甫陶、傅元领谏官，上书
谏诤，有司奏请寝之。诏曰：‘凡关言人主，人臣所至难而苦不能听纳，自古忠臣直士之所慷慨也。每陈事’’”
出付主者，多从深刻。乃云“恩贷当由主上”，是何言乎？
其详《评议》。